section_heading: Kasnoantičko doba (117.―529. n. e.)
paragraph_text: Car Justinijan (Flavius Petrus Sabbatius Iustiniānus, vladao 527―565) naredio je, tisuću godina nakon postanka Zakonika dvanaest ploča, da se sakupi i objavi cjelokupno tada važeće zakonodavstvo, zajedno s komentarima rimskih pravnika. Tako je nastao Zbornik rimskog građanskog prava (Corpus iuris civīlis Romāni), posljednji spomenik latinskog književnog jezika.